РЕПУБЛИКА СРБИЈА

АП ВОЈВОДИНА

ЦЕНТАР ЗА СОЦИЈАЛНИ РАД „ОПОВО“

Број: 551-61/18

Датум: 28.12.2018. године

На основу члана 3. Правилника о садржини, начину издавања и вођењу путних налога и начину вођења евиденције о издатим путним налозима („Сл.гласник РС“ број: 90/2016 и 4/2017) члана 34. Статута Центра за социјални рад “Опово” из Опова, Управни одбор на седници одржаној дана 28.12.2018. године, доноси
ПРАВИЛНИК О НАЧИНУ И УСЛОВИМА КОРИШЋЕЊА СЛУЖБЕНИХ ВОЗИЛА
Члан 1.
Овим Правилником уређују се услови и начин коришћења службених возила за потребе Центра за социјални рад „Опово“.

Члан 2.

Службеним возилом у смислу овог Правилника сматра се моторно возило у власништву Центра за социјални рад „Опово“.
Члан 3.

Службена возила Центра за социјални рад „Опово“ могу да користе сви запослени ради извршавања службених задатака и послова из делатности Центра за социјални рад.

Под коришћењем службеног возила у смислу овог Правилника подразумева се вожња возилом ради обављања службених задатака од стране запосленог који има возачку дозволу „Б“ категорије или другог запосленог који се налази у возилу.

Службено возило се користи за обављање службених задатака и послова у земљи и иностранству.

Члан 4.
Службена возила користе се по правилу само у току радног времена, изузев када су на путу и због природе посла не могу се вратити у Центар у току радног времена.

Службена возила Директор користи у току радног времена и после радног времена.
Члан 5.
Запослени користе службена возила уз претходно издато одобрење од стране директора Центра.

Уколико се на службени пут упућују два или више запослених који испуњавају услове из претходног става, налог за управљање возилом издаје се једном од њих, с тим да у току путовања и остали запослени могу управљати возилом у присуству запосленог коме је налог издат.

Члан 6.
Референт за правне, кадровске и административне послове води евиденцију о употреби моторног возила, припрема путни налог за коришћење возила и уговара поправке возила у сервисним радионицама.

Члан 7.
О сваком извршеном превозу попуњава се налог за возило.

Путни налог се издаје на прописаном обрасцу који обавезно садржи следеће елементе:

· број путног налога;

· назив, седиште и адресу Центра;

· место, датум и печат издавања путног налога;

· име и презиме возача путничког возила;

· основне податке о правцу кретања путничког возила;

· оверен потпис лица овлашћеног за издавање путног налога;

· марку, тип и регистарске ознаке путничког возила;

· потпис возача да је примио путничко возило без видљивих недостатака;

· датум започињања превоза, стање километар-сата на почетку и завршетку превоза, кретање путничког возила (место поласка – доласка), време поласка и доласка (час, минут) и број пређених километара;

· напомену (квар, застој на путу, итд.).

Путни налог из става 1. овог члана може да садржи и податке о раду путничког возила, утрошку горива и сл.

Члан 8.
Запослени коме је издат путни налог је дужан:

· да се увери да је налог попуњен на начин из члана 7. овог Правилника;

· да пре почетка вожње изврши визуелни преглед возила и да о евентуално уоченим оштећењима одмах обавести референта за правне, кадровске и административне послове;

· да својим потписом пре почетка вожње потврди да је возило примио без оштећења, односно да на њему нема оштећења која су претходно већ евидентирана;

· да пре почетка вожње упише време преузимања возила и датум, стање на километар сату, као и да на исти начин поступи приликом враћања возила;
· да по завршетку вожње упише све евентуалне уочене недостатке као и оштећења настала током вожње.

Члан 9.
Запослени који је управљао службеним возилом у обавези је да по окончању превоза возило врати на место одређено за паркирање службеног возила.

Изузетно, запослени који је управљао службеним возилом може да возило по завршетку службеног пута не паркира на место одређено за паркирање службених возила, о чему без одлагања обавештава Директор.

Члан 10. 
По завршеном превозу кључеви од возила и попуњени путни налог за возило предају се овлашћеном лицу, референту за правне, кадровске и административне послове ако је путовање завршено по истеку радног времена кључеви и налог предају се следећег радног дана.

Члан 11.
Запослени коме је издат налог за управљање возилом плаћа гориво на бензијској пумпи. 

За купљено гориво запослени који управља возилом обавезно узима рачун и фискални исечак који прилаже уз налог за управљање возилом.

Рачун и фискални рачун достављају се дипломираном економисти за финансијско-рачуноводствене послове.

Члан 12.
У изузетним случајевима, ради обављања неодложних и хитних послова у службене сврхе, запослени могу, по одобрењу дирктора Центра користити и приватна возила.

По завршеном путу запослени је обавезан да уредно поднесе извештај о службеном путу, са тачно наведеном пређеном километражом, ради коначног обрачуна накнаде трошкова.

Члан 13.
Под кваром на возилу подразумева се свака техничка неисправност настала током употребе, а која у већој или мањој мери утичу на даље безбедно управљање.

Члан 14.
У случају лакших кварова, који не утичу на даље безбедно управљање возилом нити на проузроковање других штетних последица на возилу, запослени који поседује налог за управљање тим возилом затражиће поправку у најближој сервисној радионици, или ће наставити вожњу, а приликом примопредаје посебно уписати и нагластити референту за правне, кадровске и административне послове о врсти квара који је уочен.
Члан 15.
У случају тежих кврова који утичу на даље безбедно управљање возилом или на проузроковање других штетних последица на возилу, запослени који поседује налог за управљање тим возилом обавестиће запосленог референта за правне, кадровске и административне послове и затражиће поправку у сервисној радионици.
У случају из претходног става референт за правне, кадровске и административне послове организоваће поправку возила, односно ангажоваће шлеп службу ради превоза возила до сервисне радионице.

Члан 16.
Под оштећењем возила у смислу овог Правилника подразумева се оштећење настало механичким путем на каросерији или унутрашњости возила.

Члан 17.
Ако је до оштећења дошло приликом употребе у саобраћају (судар возила) запослени који је управљао возилом је дужан да без одлагања позове полицију ради сачињавања записника на лицу места, као и да о томе одмах обавести Директора и референта за правне, кадровске и административне послове.

У случају да до оштећења дође за време док се возило налази у стању мировања, без присуства запосленог коме је издат налог за управљање (оштећење од стране НН лица), исти ће контактирати Директора и референта за правне, кадровске и административне послове и у зависности од врсте и степена насталог оштећења одлучити да ли је потребно позивање полиције ради сачињавања записника о оштећењу возила.
Члан 18.
У случају крађе возила запослени који је задужио возило дужан је да одмах по утврђивању крађе обавести Директора и референта за правне, кадровске и административне послове и оде у најближу станицу полиције ради подношења кривичне пријаве против НН лица.

Члан 19.
Овај Правилник ступа на снагу осмог дана од дана објављивања на огласној табли Центра за социјални рад „Опово“.
Центар за социјални рад “Опово”

Број: 551-61/18 од 28.12.2018. године.









Председник Управног одбора

